雷朋三世角色一覽

爾版係講響漫畫雷朋三世出過場嘅角色。

主要角色

雷朋三世同佢嘅拍檔 
 雷朋三世
 配音：山田康雄／古川登志夫／栗田貫一；石班瑜／林協忠／劉傑／孫誠；梁政平／關令翹／李家傑
 係日本出名嘅神偷，世界有名神偷亞森雷朋個孫，繼承咗爺爺所有嘅偷嘢招數。柔軟度好高，行起路上嚟係可以冇聲，可以好快咁變裝，幾乎冇嘢係佢偷唔到，變臉、變聲、走佬、呃人等等都好高超。好叻玩欖球、煮嘢、交際舞同埋拳擊。對於女人好着迷，特別係峰不二子。峰不二子係唯一一個可以呃到佢嘅人，峰不二子又都經常呃佢。隨身會帶住槍。

次元大介
 配音：小林清志／銀河萬丈；周寧／徐健春／張騰；曾秉輝／葉振聲／黃啟明
 雷朋三世嘅拍檔之一。係個超級神槍手，攞槍出嚟夾埋射擊只需要0.3秒，重要幾乎係百發百中。有好多鬍，平時經常戴住頂大帽出街。鍾意食煙飲酒，但就對於好強勢嘅女人一啲計都冇，所以佢完全唔識點同峰不二子交流。

峰不二子
 配音：二階堂有希子／增山江威子／小山茉美／澤城美雪；陶敏嫻／傅其慧／汪世瑋；龍德瓊／張頌欣／周恩恩
 一個神神秘秘嘅女人，雷朋三世嘅拍檔兼情人、但又係對手。一時係神偷，一時又係間諜，有時重係殺手。從來都只係會跟住自己嘅諗法去做，經常出賣雷朋三世，甚至可以為咗得到自己想要嘅嘢而同人上床，有時重會同警察提供關於雷朋三世同佢拍檔嘅資料，令到雷朋三世經常嬲到震，但又冇佢乎。有住會令所有男人都會迷上嘅絕世靚樣同埋大波，佢溝仔嘅技術已經達到咗爐火純青嘅景界。能力高超，除咗可以變臉、變聲、走佬之外，重可以攞唇膏嚟當子彈咁使。不過佢好憎青蛙。

十三代 石川五右衛門
 配音：大塚周夫／井上真樹夫／鹽澤兼人／浪川大輔；官志宏／陳幼文／喬資淯；盧傑／李鎮然／陳健豪
 佢係安土桃山時代出名神偷石川五右衛門嘅第十三代孫。佢視力好好，可以清清楚楚咁見到每一粒射出嚟嘅子彈，甚至人哋要用望遠鏡先至睇得到嘅嘢，佢用肉眼就睇得到。冇嘢係佢斬唔斷，包括火同埋雷。對女人好純情。

差佬 
 錢形幸一
 配音：納谷悟朗／加藤精三／山寺宏一；陳幼文；周永光／李錦綸
 佢係日本出名偵探錢形平次個孫，係個好叻嘅差佬，繼承爺爺嘅遺詔，好想捉到雷朋三世，但係佢一直都拉唔到。性格熱血、正直兼善良，玩音樂同埋柔道好叻，對於機械、格鬥同埋射擊都好熟悉。本身係警視廳嘅警部，後嚟升做國際刑警組織雷朋三世專案小組搜查官。

客串角色

名偵探柯南 

江戶川柯南／工藤新一
 柯南配音：高山南；馮友薇／方雪莉／姚敏敏／蔣篤慧／丘梅君／曾允凡；盧素娟／周恩恩／黃玉娟
 新一配音：山口勝平；劉傑／李景唐；郭志權／梁偉德／馮錦堂／李家傑
 江戶川柯南原本係高中偵探工藤新一，後嚟因為食咗APTX4869而變做一個小學生樣。
 響滿月之夜，雷朋三世扮做怪盜基德現身，重偷走咗鑽石。之後雷朋三世將目標轉做「幻之秘寶」櫻桃藍寶石。柯南同目暮十三、錢形平次聯手，想要拉到雷朋三世。最後，佢都係拉唔到雷朋三世，重畀雷朋三世知道咗佢係新一嘅事實。

日本動漫角色